**Adam Nawałka** (s. 23. lokakuuta 1957) on puolalainen jalkapallovalmentaja ja entinen keskikenttäpelaaja. Marraskuusta 2018 lähtien hän on valmentanut Lech Poznańia.

Ura pelaajana
-------------

Nawałka aloitti jalkapalloilijan uransa Wisła Krakovan organisaatiossa. Hän nousi edustusmiehistöön vuonna 1975 ja edusti seuraa kymmenen vuoden aikana lähes 200 ottelussa. Hän voitti seuran paidassa Puolan mestaruuden 1978. Hän jätti Krakovan vuonna 1985 ja pelasi uransa viimeiset kolme kautta Polish-American Eaglesissa Yhdysvalloissa. 

Puolan maajoukkueessa Nawałka esiintyi 34 kertaa. Hän oli mukana MM-kisoissa 1978, kun Puola putosi lohkovaiheessa.

Meriitit pelaajana
------------------

* Puolan mestaruus: 1978

Ura valmentajana
----------------

Nawałka aloitti valmentajanuransa Świt Krzeszowicessa vuonna 1996. Hän nousi yllättäen vanhan seuransa Wisła Krakovan päävalmentajaksi maaliskuussa 2000. Hän joutui jättämään paikkansa jo kauden jälkeen, mutta palasi päävalmentajaksi huhtikuussa 2001 ja luotsasi seuran Puolan mestariksi jättäen seuran jo kesällä.

Kesäkuussa 2002 Nawałka jatkoi uraansa Zagłębie Lubinin päävalmentajana, mutta sai potkut jo lokakuussa. Vuosina 2003–2004 hän luotsasi pientä Sandecja Nowy Sączia ja vuosina 2004–2006 Jagiellonia Białystokia. Wisła Krakovan päävalmentajaksi hän palasi joulukuussa 2006. Nawałka ei onnistunut nostamaan joukkuetta keskikastista mestaruustaisteluun ja sai potkut huhtikuussa 2007. 

Leo Beenhakkern nosti Nawałkan Puolan maajoukkueen apuvalmentajaksi toukokuussa 2007. Kaksikko valmensi Puolaa EM-kisoissa 2008, mutta kehnojen tulosten vuoksi he saivat kisojen jälkeen potkut. Nawałka jatkoi valmennusuraansa GKS Katowicessa, josta siirtyi vuodenvaihteessa 2009-2010 KS Górnik Zabrzen päävalmentajaksi. Nawałkan alaisuudessa Górnik pelasi Puolan liigan keskikastissa sijoittuen parhaimmillaan viidenneksi kaudella 2012/13. Syyskaudella 2013/14 Nawałka oli piiskannut seuran liigan kärkeen. Hän jätti seuran marraskuun alussa 2013 ja siirtyi Puolan jalkapallomaajoukkueen päävalmentajaksi.

Nawałkan johdolla Puola esiintyi EM2016-karsinnoissa edukseen. Lokakuussa 2014 joukkue yllätti maailmanmestari Saksan 2–0 ottaen näen maan historian ensimmäisen voiton länsinaapuristaan. Puola pelasi muutenkin vahvat karsinnat Robert Lewandowskin loistaessa maalinteossa. Ainoan karsintatappionsa joukkue kärsi vieraissa Saksalle ja paikka EM-kisoihin varmistui, kun Irlanti kaatui viimeisessä ottelussa 2–1. 

EM-lopputurnauksessa Puola voitti alkulohkossaan Pohjois-Irlannin ja Ukrainan sekä pelasi tasan Saksan kanssa. Näin Puola eteni pudotuspeleihin ja voitti neljännesvälierissä Sveitsin rangaistuspotkukilpailun jälkeen. Puola tavoitteli puolivälierissä paikkaa neljän parhaan joukkoon ja haastoi hyvin Portugalin ensimmäisellä puoliajalla. Nawałka ei kuitenkaan löytänyt keinoja murtaa Portugalin tiivistä puolustusta ja lopulta joukkueen tie katkesi tappioon rangaistuspotkukilpailussa. Suoritus oli kuitenkin Puolan paras EM-kisoissa ja paras arvokisasijoitus sitten vuoden 1982 MM-kisojen kolmannen sijan.

MM2018-karsinnoissa Puola aloitti kangerrellen 2–2 vierastasapelilla Kazakstania vastaan, mutta seuraavat viisi ottelua Puola voitti. Ainoan karsintatappion Puola kärsi Tanskan vieraana 1. syyskuuta 2017. Puolan paikka MM-lopputurnauksessa ratkesi lopulta lohkon päätösottelussa, jossa Montenegro kaatui 4–2. Puolan edellinen MM-lopputurnauspaikka oli vuodelta 2006. Lopputurnauksessa Puolan menestys jäi vaisuksi ja Robert Lewandowskin tähdittämä joukkue voitti vain viimeisen lohko-ottelunsa Japania vastaan ja putosi jo lohkovaiheen jälkeen. Turnauksen jälkeen Nawałka jätti tehtävänsä. Marraskuussa hän teki kahden ja puolen vuoden sopimuksen Lech Poznańin kanssa.

Meriitit valmentajana
---------------------

* Puolan mestaruus: 2001
* EM-puolivälierät: 2016

Lähteet
-------

* Adam Nawalka (transfermarkt.co.uk)
* Adam Nawalka (90minut.pl)

### Viitteet

1. ↑  Nawałka asystentem Beenhakkera *rmf24.pl*.  28.7.2007. RMF FM. Viitattu 19.1.2015. (puolaksi)
2. ↑  Nawałka poprowadzi katowiczan *tvs.pl*.  22.9.2008. TVS.  Arkistoitu 19.1.2015. Viitattu 19.1.2015. (puolaksi)
3. ↑  Adam Nawałka trenerem Górnika Zabrze *gornikzabrze.pl*.  23.12.2009. Górnik Zabrze.  Arkistoitu 19.1.2015. Viitattu 19.1.2015. (puolaksi)
4. ↑  Adam Nawałka chosen to be the new head coach! *pzpn.pl*.  26.10.2013. Puolan jalkapalloliitto (PZPN). Viitattu 19.1.2015. (englanniksi)
5. ↑  Puola otti historiallisen voiton Saksasta *hs.fi*.  12.10.2014. Helsingin Sanomat. Viitattu 12.10.2015.
6. ↑  Poland 2 Germany 0: World champions suffer humiliating Euro 2016 qualifier defeat in Warsaw *The Telegraph*.  11.10.2014. Viitattu 12.10.2015. (englanniksi)
7. ↑  Saksa ja Puola kisoihin – Euroopan kuumin kärki osui taas *Ilta-Sanomat*.  11.10.2015.  Arkistoitu 12.10.2015. Viitattu 12.10.2015. (suomeksi)
8. ↑  EM-futiksessa heti rankkarikisa, Puola voitti lotossa *Uusi Suomi*.  25.6.2016. Viitattu 14.7.2016. (suomeksi)
9. ↑  Portugali pudotti Puolan pilkuilla *Helsingin Sanomat*.  1.7.2016. Viitattu 14.7.2016. (suomeksi)
10. ↑  A Polish-ed performance: Danish World Cup dream intact *CPH Post Online*.  1.9.2017.  Arkistoitu 25.11.2017. Viitattu 26.11.2017. (englanniksi)
11. ↑  Poland qualifies for 2018 World Cup *TSN.ca*.  8.10.2017. Viitattu 26.11.2017. (englanniksi)
12. ↑  Nawalka leaves Poland post following World Cup exit *Goal.com*.  3.7.2018. Viitattu 26.9.2018. (englanniksi)
13. ↑  Adam Nawałka trenerem Lecha Poznań *lechpoznan.pl*. Viitattu 28.11.2018. (puolaksi)

  


|  |  |  |
| --- | --- | --- |
| Edeltäjä:**Tadeusz Pawłowski** | **Puolan vuoden valmentaja (Piłka nożna)**2015 | Seuraaja:**–** |

|  |  |  |
| --- | --- | --- |
| Edeltäjä:**Wojciech ŁazarekOrest LenczykDragan Okuka** | **Wisła Krakovan päävalmentaja**3–6/20004–6/200112/2006–4/2007 | Seuraaja:**Orest LenczykFranciszek SmudaKazimierz Moskal** |

|  |  |  |
| --- | --- | --- |
| Edeltäjä:**Ryszard Komornicki** | **KS Górnik Zabrze päävalmentaja**1/2010–10/2013 | Seuraaja:**Ryszard Wieczorek** |

|  |  |  |
| --- | --- | --- |
| Edeltäjä:**Waldemar Fornalik** | **Puolan maajoukkueen päävalmentaja**11/2013–7/2018 | Seuraaja:**Jerzy Brzęczek** |

|  |  |  |
| --- | --- | --- |
| Edeltäjä:**Ivan Đurđević** | **Lech Poznańin päävalmentaja**11/2018–3/2019 | Seuraaja:**Dariusz Żuraw** |

  


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Puola

 |

 |